google/wiki40b huggingface dataset:
קמרון מקאבוי

ביוגרפיה

מקאבוי רשם את הישגיו הראשונים בזירה הבינלאומית באליפות העולם בשחייה לנוער שנערכה בלימה ב-2011, בה זכה במדליות הזהב במשחים ל-50 ול-100 מטר חופשי, ובמדליית ארד במשחה ל-200 מטר חופשי.
באולימפיאדת לונדון (2012) היה מקאבוי חלק מנבחרות השליחים האוסטרליות שהתחרו במשחים ל-100X4 מטר חופשי ול-200X4 מטר חופשי, אך התחרה רק בשלב המוקדמות. באליפות העולם בשחייה שנערכה בברצלונה ב-2013 סיים במקום הרביעי במשחה ל-100 מטר חופשי ובמקום השביעי במשחה ל-200 מטר חופשי. הוא זכה במדליית כסף עם נבחרת השליחים במשחה ל-100X4 מטר מעורב, אף שהשתתף רק בשלב המוקדמות, וכן סיים במקום הרביעי עם נבחרת השליחים ל-100X4 מטר חופשי.
במשחקי חבר העמים שנערכו בגלאזגו בשנת 2014 זכה מקאבוי במדליות כסף בשלושת המשחים בסגנון חופשי, וכן היה שותף בניצחונן של נבחרות השליחים במשחים ל-100X4 מטר חופשי ול-200X4 מטר חופשי, וכן זכה במדליית הכסף עם נבחרת השליחים ל-100X4 מטר מעורב. באליפות הפאן פסיפיק בשחייה שנערכה באותה שנה בעיר הולדתו גולד קוסט, זכה במדליית הזהב במשחה ל-100 מטר חופשי, במדליית ארד במשחה ל-200 מטר חופשי, וכן סיים במקום הרביעי במשחה ל-50 מטר חופשי. במשחי השליחים זכה מקאבוי במדליית זהב במשחה ל-100X4 מטר חופשי ובמדליות ארד במשחים ל-200X4 מטר חופשי ו-100X4 מטר מעורב.
באליפות העולם שנערכה בקזן ב-2015 רשם מקאבוי את ההישג הגבוה ביותר שלו, כשזכה ב-3 מדליות, 2 כסף ו-1 ארד. מדליות כסף, במשחה ל-100 מטר חופשי בתוצאה של 47.95 שניות, אחרי נינג דזטאו מסין (47.84 שניות) ולפני פדריקו גראביץ' מארגנטינה (48.12 שניות), במשחה ל-100X4 מטר מעורב בתוצאה של 3:30.08, אחרי ארצות הברית (3:29.93 דקות) ולפני צרפת (3:30.50 דקות) כשחיין רביעי הוא קבע ב"זינוק שליחים" את התוצאה המהירה באליפות 46.60 שניות,  ומדליית ארד במשחה ל-200X4 מטר חופשי (7:05.34 דקות). נוסף לכך, הוא סיים במקום שמיני במשחה ל-200 מטר חופשי בתוצאה של 1:47.26 דקות., בשלב חצי הגמר הוא קבע תוצאה של 1:46.09 דקות ועלה מהמקום השלישי.
באליפות אוסטרליה בשחייה שנערכה ב-2016, ששימשה גם כתחרות המבחן לאולימפיאדת ריו דה ז'ניירו (2016) ניצח מקאבוי בכל משחי החופשי, במשחה ל-50 מטר חופשי בתוצאה של 21.44 שניות, במשחה ל-100 מטר חופשי בשיא אוסטרליה חדש של 47.04 שניות ובמשחה ל-200 מטר ביחד עם תומאס פרייזר-הולמס) בתוצאה של 1:45.63 דקות, והבטיח את השתתפותו במשחקים.

חייו האישיים

מקאבוי הוא סטודנט לפיזיקה ומתמטיקה באוניברסיטת גריפית'. הוא נותן ביטוי לחיבתו לפיזיקה גם בתחרויות בהן הוא משתתף, וזכה בשל כך לכינוי "הפרופסור". באליפות אוסטרליה ב-2014 התחרה עם כובע ים שעליו איור של דיאגרמת פיינמן, ובאליפות אוסטרליה ב-2016 התחרה עם כובע ים שעליו הדפס של הגרף מהגילוי הישיר הראשון, שהתפרסם זמן קצר לפני כן,  של גלי כבידה שנחזו בתורת היחסות הכללית ושלפי ההשערה נוצרו מהתנגשות בין שני חורים שחורים.
נשיא הפרלמנט האירופי

תפקידו של הנשיא

הנשיא מייצג את הפרלמנט בכל העניינים המשפטיים וקשרי חוץ, במיוחד ביחסים בינלאומיים. כאשר יש מפגש של המועצה האירופית, הנשיא הוא זה שמנסח את עמדת הפרלמנט בנושאים שעל סדר יומה של המועצה. הנשיא גם לוקח חלק בכנסים על הסכמים חדשים. חתימתו של הנשיא נדרשת גם עבור תקציב האיחוד האירופי.
ברוב המדינות, הפרוטוקול של ראש המדינה בא לפני כל האחרים. עם זאת, באיחוד האירופי הפרלמנט מופיע בתור המוסד הראשון, ומכאן פרוטוקול של נשיאו מגיע לפני כל הפרוטוקולים האחרים.

בחירת הנשיא

הנשיא נבחר על ידי חברי הפרלמנט לכהונה בת שנתיים וחצי, כלומר פעם בחצי קדנציה של הפרלמנט, ומכאן ששני נשיאים עשויים לשמש במהלך כל תקופת כהונה פרלמנטרית אחת. מפלגת העם האירופי ומפלגת הסוציאליסטים האירופים החלו לשתף פעולה בשנת 1980, ומאז יש להם מסורת של פיצול שתי הודעות ביניהם. לדוגמה בשנים 2004-2009 למשל, מפלגת העם תמכה במועמד הסוציאליסטי לנשיאות, כאשר כהונתו תמה בשנת 2007, ומפלגת הסוציאליסטים תמכה במועמד מפלגת העם לנשיאות. התוצאה היא שיש רוב גדול עבור נשיאים, אם כי יש כמה יוצאים מן הכלל:. למשל בשנים 1999-2004, תחת עסקה מפלגת העם ליברלים תמכה בנשיא עבור המחצית השנייה והיה ליברל, ולא סוציאליסט 
הנשיא צריך להיבחר על ידי רוב מוחלט של הפרלמנט. במקרה שאין רוב כזה לאחר שלוש הצבעות המועמד שזכה במרבית הקולות הוא זה שמנצח.
Ps (פקודה)

ps, קיצור של process status, היא פקודה במערכות הפעלה יוניקס ודמויות יוניקס, המציגה מידע על התהליכים במערכת. הפקודה הייתה כבר חלק מהגרסה הששית של יוניקס והיא כיום חלק מכמעט כל מערכת דמוית יוניקס ומתקן POSIX. (במערכות GNU/Linux היא חלק מהחבילה procps).
קשורה אליה הפקודה top, המציגה את התהליכים במערכת ברשימה שמתעדכנת מדי פרק זמן.

פרוט הדגלים

ללא כל דגל מופיע פלט ה-ps בתבנית מצומצמת שמציגה את התהליכים של המשתמש הפועלים באותו מסוף. התהליכים מוצגים בשורות נפרדות, שורה לכל תהליך. בכל שורה רשום מזהה של תהליך, המסוף, זמן הריצה הכולל והפקודה שהפעילה אותו. ניתן להוסיף דגלים שונים כדי להציג מידע רב יותר.
הדגלים של ps רבים. במערכות הפעלה המממשות את התקנים של SUS ו-POSIX‏, ps פועלת לרוב עם הדגלים ef-, כאשר "e-" בוחר להציג את כל (every) התהליכים, ו-"f-" בוחר שיוצג כל המידע האפשרי (full). דגל נפוץ נוסף במערכות כאלו הוא l-, שמצין פורמט תצוגה ארוך (long).
מסיבות היסטוריות, רוב המערכות שנגזרות מ BSD לא תומכות בדגלים שנקבעו ב-SUS וב-POSIX בגלל התנגשויות. למשל, הדגל "e" או "e-" יציג משתני סביבה. במערכות כאלו, לרוב ps רצה עם הדגלים הלא תקניים aux, כאשר "a" מציגה את כל (all) התהליכים במסוף, כולל אלו של משתמשים אחרים. "x" מציג את כל התהליכים ללא מסוף שליטה ו-"u"‏ (user) מוסיף עמודה של המשתמש השולט בתהליך. להתאמה מרבית, אין שימוש בתו "-" לפני הצרוף "aux". "ps auxww" מספקת מידע מלא כל כל תהליך, כולל כל הפרמטרים בשורת הפקודה.
דיס

דיס (באנגלית: Diss) הוא שיר שמטרתו להעליב או לזלזל באדם או בקבוצה אחרת. השימוש בדיס נפוץ בהיפ הופ כחלק מתופעת היריבות בהיפ הופ.

רקע

הסכסוך הראשון שחל בין שני זמרים ושהשתמשו במאפייני הדיס בשירים היה בין פול מקרטני לבין ג'ון לנון בשנת 1971. מקרטני הוציא לאור את השיר "Too Many People" מהאלבום "Ram", בשיר הוא צחק על ג'ון לנון ועל אשתו, יוקו אונו. יותר מאוחר באותה השנה לנון השיב למקרטני עם השיר "How Do You Sleep?‎" מהאלבום "Imagine".
הדיס הראשון שיצא לאור היה "Roxanne's Revenge‎". של הראפרית רוקסן שנטה (חברה בקולקטיב ההיפ הופ ג'וס קרו) כנגד ההרכב UTFO. הדיס יצא לאור בשנת 1984, כשרוקסן הייתה בת 14.
בין סוף שנות ה-80 לתחילת שנות ה-90 השימוש בדיסים הלך וגדל. אם סי האמר היה ידוע בדיסים רבים שיצר באותה תקופה, כנגד מפיקי היפ הופ וראפרים שונים, כמו: אם סי סרצ' (מההרכב 3rd Bass), אל אל קול ג'יי, רדמן, ראן די אם סי ועוד. כמו כן, באותה תקופה התפתחה יריבות בין בוגי דאון פרודקשיין בראשות KRS-One לבין ג'וס קרו בראשות מארלי מארל, במהלך היריבות נוצרו דיסים רבים בין שני הצדדים.
באמצע שנות ה-90 היריבות בין הראפרים של החוף המערבי לראפרים של החוף המזרחי בארצות הברית, ובפרט היריבות בין דת' רואו רקורדס לבאד בוי רקורדס הובילה ליצירת דיסים רבים אחד כנגד השני. שני הדיסים המוכרים ביותר ביריבות זו היו: "Hit 'Em Up" של טופאק שאקור ו-"Who Shot Ya?‎" של ביגי סמולס.
ב-2013 הוורס (קטע מלל שמשמש כבית בשיר) של קנדריק לאמאר בשיר "Control" של ביג שון, עורר כנגדו מספר רב של דיסים מראפרים ידועים, כמו: דרייק, B.O.B, ג'ואל אורטז, ג'ו באדן, לופ פיאסקו ועוד.
כתר הוצאה לאור

היסטוריה

כתר הוצאה לאור נוסדה ב-1958 כ"מפעל תרגומי המדע הישראלי בע"מ", ביוזמת טדי קולק שביקש למצוא עבודה לעולים אקדמאיים ממזרח אירופה. מפעל תרגומי המדע העסיק מאות מתרגמים שתרגמו פרסומים מדעיים עבור מדינות שונות, כמו ארצות הברית, אנגליה ומדינות סקנדינביה, בעיקר מרוסית לאנגלית. במרץ 1961 הוסבו מפעלי תרגומי המדע לחברה ממשלתית. בשנת 1964 החלה החברה בתרגום ספרים להפצה באופן חופשי שלא על פי הזמנה והחל משנת 1965 הוציאה ספרי מדע מקוריים של מחברים ישראליים. בשנת 1966 לקחה על עצמה את הוצאת אנציקלופדיה יודאיקה. בשנה שלאחר מכן החלה ההוצאה בתרגום ספרי מדע לעברית.
בשנת 1968 נמכרה החברה, שכל מניותיה הוחזקו עד אז על ידי החברה הממשלתית "מניב", לקונצרן "כלל" שמינתה את ג'ורג' וייז ליו"ר מועצת המנהלים, ובשנת 1969 נמכרה מחצית ההוצאה למפעלי נייר חדרה. אולם לאחר כשנתיים יצאה נייר חדרה מהשקעה זו. באמצע שנות ה-70 סבלה ההוצאה מהפסדים כבדים בעקבות הוצאת אנציקלופדיה יודאיקה ובעקבות זאת הועברה הבעלות על ההוצאה מכלל תעשיות לחברה האם "כלל", כדי לשחרר את "כלל תעשיות" מחובות ההוצאה.
ב-1984 רכשה כתר את הוצאת שקמונה, אשר המשיכה להוציא ספרים תחת השם "שקמונה", בהם מדריכי טיולים (בפרט מדריך לפיד הפופולרי מאת יוסף לפיד, שהיה מדריך הטיולים הראשון בעברית ליוצאים לחו"ל) ואלבומים בנושאי ארץ-ישראל, בהם הכרך המפואר "עמוד האש" מאת יגאל לוסין, שליוה את סדרת הטלוויזיה בשם זה.
בתחילת 1987 הונפקו 25% ממניות החברה בבורסה ובשנת 1990 מכרה כלל את מניותיה בחברה להוצאת מקמילן. בשנת 1992 נמכרו המניות של מקמילן לחברת ארלדן השקעות.
בשנת 2002 הגיעה כתר להסכם עם הוצאת מעריב על כך שכתר תנהל את כל פעילות ההוצאה לאור של ספריית מעריב. לאחר עשר שנים, בשנת 2012 נמכרה הוצאת מעריב במלואה לכתר. בשנת 2006 חתמה כתר על הסכם שיווק עם הקיבוץ המאוחד-ספריית הפועלים הוצאת הקיבוץ המאוחד-ספרית פועלים. כוונתה לרכוש מחצית מהוצאת הקיבוץ המאוחד (שפורסמה בטרם עת כעובדה מוגמרת) לא התממשה.
בשנת 2005, הוקמה חברת בת כתר ספרים, ש-52% ממניותיה בבעלות כתר הוצאה לאור ו-48% בבעלות סטימצקי, אליה הועברה פעילות ההוצאה לאור של החברה. כתר הוצאה לאור המשיכה לנהל ישירות את פעילות הדפוס שלה. בשנת 2008 מכרה סטימצקי לכתר הוצאה לאור את רוב מניותיה בכתר ספרים.
במרץ 2016 מכרה כתר את כתר ספרים ל"הוצאת מודן" אך השאירה בידיה את פעילות הדפוס וההפצה.
כתר הוצאה לאור חברה בהתאחדות המו"לים בישראל.

פעילות

במשך השנים כתר הוציאה לאור ספרים מכל הסוגים כמעט, ובנוסף מפעילה בית דפוס גדול המספק שירותי דפוס גם לבתי הוצאה לאור אחרים. בין סופריה הקבועים ניתן למנות את עמוס עוז, אלונה קמחי, ישראל סגל, בתיה גור, שולמית לפיד ואמנון ז'קונט.
OLED

OLED (באנגלית: ראשי תיבות של Organic Light-Emitting Diode) היא דיודה פולטת אור המבוססת על חומר אורגני. 
OLED ‏(Organic LED) בנוי מחומר אורגני הפולט אור כאשר עובר דרכו זרם חשמלי. החומר מודפס בתהליך מיוחד על שכבה דקה של חומר פולימרי. השימוש העיקרי ב-OLED הוא לבניית צגים דקים. בניגוד לצגי LCD, אין צורך בתאורה אחורית ולכן צריכת החשמל נמוכה יותר. לצגים המבוססים על טכנולוגיה זו פוטנציאל להיות דקים יותר מאשר צגי LCD או פלזמה.
כדי לייצר צג OLED, מדפיסים שתי שכבות דקיקות של חומרים אורגניים פולימריים מוליכי חשמל בין שני לוחות מוליכים דקים (אנודה וקתודה). האנודה עשויה לרוב תחמוצת אינדיום ובדיל שקופה. כאשר מופעל מתח נמוך יוצרת הקתודה (המורכבת מחומרים כגון אלומיניום) זרם העובר דרך שכבת הפולימר לאנודה ומביא לפליטת אור. 
על אף שטכנולוגיית ה-OLED מאפשרת לייצר צגים שקופים, דקים, גמישים וחסכוניים, שהם בהירים וברורים מאוד, החיסרון העיקרי שלה היא העמידות הנמוכה יחסית לאורך זמן של החומרים האורגניים לעומת צגי LCD. 
צגים בטכנולוגיית OLED נמצאים בשימוש בטלפונים חכמים ונגני מוזיקה. באוקטובר 2007 הציגה לראשונה סוני, חלוצת ה-OLED, מסכי טלוויזיה המבוססים על OLED, בתערוכת האלקטרוניקה Ceatec ביפן. יחס הניגודיות בצגים החדשים הוא אחד למיליון. עם זאת, תוחלת חיי הצג אינה מרשימה (כ-30,000 שעות, לעומת 60,000 - 100,000 שעות במסכי הפלזמה וה-LCD). עם זאת, טושיבה ופנסוניק הצהירו כי הצליחו יחדיו להכפיל את אורך החיים של מסכי OLED ל-60,000 שעות, על ידי שימוש בחומר מתכתי חדש המעביר את האור באופן יעיל יותר. הדגם המסחרי הראשון היה צג של 11 אינץ' בעובי של שלושה מ"מ בלבד. למרות המחיר שהיה יקר יחסית (1,750 דולרים ביפן), נמכרו בתוך יום אחד 1200 המכשירים הראשונים שהוצאו לשוק בנובמבר 2007.
לאס קונדס

דמוגרפיה

על פי מפקד האוכלוסין של צ'ילה שנערך בשנת 2002, שטחה הכולל של העיר הוא 99.4 קמ"ר, ומתגוררים בה 249,893 תושבים (110,916 גברים ו-138,977 נשים). אוכלוסיית העיר גדלה ב-20.1% (41,830 אנשים) בין מפקדי האוכלוסין של 1992 ו-2002. על פי הערכות משנת 2006 התגוררו בעיר 283,226.

כלכלה

משרדיה הראשיים של LAN איירליינס ושל עוד מספר חברות תעופה שונות נמצאים בעיר.
יראון (עיר מקראית)

יִרְאוֹן הייתה עיר מקראית בנחלת שבט נפתלי, אשר נזכרת פעם אחת בתנ"ך כעיר מבצר: "וְיִרְאוֹן וּמִגְדַּל אֵל חֳרֵם וּבֵית עֲנָת וּבֵית שָׁמֶשׁ".
במקור חוץ מקראי נזכרת העיר ברשימותיו של תגלת פלאסר השלישי, בין ערי הגליל העליון שכבש.
שמה של העיר הקדומה נשתמר לפי הסברה המקובלת בשמו של הכפר הלבנוני יארון, השוכן כ-5 ק"מ דרומית לבנת ג'ביל, ובסמוך לגבול ישראל, ממערב לקיבוץ יראון, הקרוי על שם העיר הקדומה.
במרכז הכפר תל עתיק, ברום של כ-800 מטרים מעל פני הים, אשר בו נמצאו חרסים החל מתקופת הברזל.
ב.מ.וו סדרה 1 (F52)

היצרן "BMW Brilliance Automotive Ltd"

,
חברת ייצור הרכב "BMW Brilliance Automotive Ltd" הוקמה בסין בשנת 2003 לאחר שנחתם הסכם שיתוף פעולה בין 2 יצרניות הרכב: "Brilliance Auto"  (שם מלא: HuaChen Group Auto Holding Co., Ltd הסינית וBMW הגרמנית.
חלוקת המניות: 50% ל-BMW, 40.5% ל"Brilliance Auto", ו-9.5% לממשלת סין.
מטה ומפעל החברה ממוקמים בתת-מחוז שן-יאנג במחוז ליאונינג בצפון מזרח סין.
הפרלמנט הסקוטי

היסטוריה

העדות הראשונה לקיומה של מועצת עם סקוטית היא ממסמך משנת 1235 (תקופת שלטונו של אלכסנדר השני, מלך סקוטלנד), שבו מתואר הפרלמנט של סקוטלנד  (כמו במקרה של הפרלמנט האנגלי) בלטינית כ-colloquium. הפרלמנט של ממלכת סקוטלנד, שהיה לו בית אחד, נועד לראשונה בקירקליסטון (Kirkliston), כיום כפר קטן באזור אדינבורו. ב-1639 עברו דיוניו ל"אולם הפרלמנט" (Parliament Hall) באדינבורו. הפרלמנט חדל לפעול ב-1707 עם החלתם של חוקי האיחוד של 1707 והוחלף בפרלמנט של בריטניה הגדולה. קיימת מחלוקת בין ההיסטוריונים על מידת העצמאות של הפרלמנט הסקוטי מן הכתר הסקוטי במהלך התקופה שלפני 1707. היסטוריונים רבים סברו כי היה מדובר בגוף מנוון אשר שימש כחותמת גומי להחלטות בית המלוכה הסקוטי. כיום קיימים היסטוריונים אשר חולקים על דעה זו וגורסים כי לפרלמנט הייתה חשיבות בקבלת החלטות בפוליטיקה של סקוטלנד, והוא לעיתים גם נקלע לעימותים עם בית המלוכה.
בשנות ה-80, כאשר הממלכה הייתה תחת שלטון שמרני מאוד, גדל הביקוש לפרלמנט אוטונומי. תחת שלטונו של טוני בלייר הוכרז על כך שיהיה משאל עם בסקוטלנד על הנושא. בשנת 1997 נערכו הבחירות בסקוטלנד. בבחירות אחוז ההצבעה עמד על 60.4%, ו-74.3% מהמצביעים הצביעו בעד פרלמנט אוטונומי והבחירות הראשונות לפרלמנט נערכו שנתיים לאחר מכן. ישיבת הפרלמנט הראשונה נערכה ב-12 במאי, שנת 1999.
במהלך שנות ה-90 של המאה ה-20 הוחל בבניית בנין חדש לפרלמנט, שעלותו אמורה הייתה להיות כ-40 מיליון ליש"ט. הבנייה התארכה פעמים רבות, והארכות העלות עלו פעם אחר פעם. בגמר הבנייה בשנת 2004 הגיעה העלות לכ-431 מיליון לירות שטרלינג.
דוקטור לפילוסופיה

טרמינולוגיה

ראשי התיבות המקובלים לתואר דוקטור לפילוסופיה הם PhD, מן הלטיני Philosophiae Doctor. התואר נהגה כשלוש אותיות נפרדות באלפבית הלטיני P, H, D. התואר DPhil מקורו בשפה האנגלית והוא תואר הניתן במספר קטן של אוניברסיטאות אנגליות, בהן אוניברסיטת אוקספורד, אוניברסיטת יורק ואוניברסיטת סאסקס.
תפילה לפני לידה

תפילה לפני לידה (באנגלית: Prayer Before Birth) הוא שיר מאת המשורר האירי לואיס מקנייס  בשנת 1944, בעת מלחמת העולם השנייה. בשיר מבטא מקנייס את פחדו מפני יכולתה של עריצות העולם לפעול על תמימותו של ילד. 
השיר מכיל נושאים ודגשים דתיים, באמצעות שימוש בדימויים. הילד יכול להיראות כדימוי (מטאפורה) של ישו, וכך השיר מתייחס לכאורה לנושאים מסוימים ולאירועים שכביכול התרחשו בתקופת חייו של ישו.
בשיר נעשה שימוש רב באליטרציה ובאסונאנס - "strong drugs dope me, with wise lies lure me" - כדי ליצור קצב. 

פרשנות

השיר הוא פניה מיוסרת מפיו של תינוק שטרם נולד, ברחם אמו. הילד מבקש את הגנתם של גורמים אלוהיים ומבקש מחילה על כל מעשי הרשע שיעשה ברגע שייצא מתחומי דאגתה והגנתה של אמו. השיר הוא דרמטי ואינטנסיבי, ומביע הצהרה גורפת בדבר מצבו העגום של העולם.
החיים הם חוויה כואבת, ועצם הימצאותו של האדם מחוץ לרחם מתואר כחוויה מבעיתה. תחינתו של הילד היא ייצוג של ייסורי המשורר, צערו ופחדו בעולם שהפך בהתמדה וביציבות לגיהנום - תקופת מלחמת העולם השנייה.
המשורר מצייר תמונה של עולם נטול חמלה, אהבה וחרטה, דרך פנייתו הלופתת של התינוק שטרם נולד. השיר משקף את הסתייגותו של המשורר מהקיום, את חוסר התקווה שלו ביחס למחשבה שהעולם יוכל לתקן את עצמו, את סברתו שהעולם מנציח את עוולותיו באופן מסלים, בדפוס של אלימות הולכת וגוברת.
מקנייס מאשים את המין האנושי "for the sins that in me the world shall commit" ("על החטאים שבאמצעותי יבצע העולם"). החזרה על "I am not yet born" נועדה להדגיש את תמימותו של הילד. מקנייס משתמש בדימוי האדם ל"בורג במכונה" כדי להראות כי לתחושתו, החברה תעצב את הילד כך שזה יהיה חלק מכל מה שסביבו, וכך יהיה הילד חסר ערך, חסר חשיבות, ורק חלק ממנגנון שמשתף פעולה עם הרוע. המסקנה המתבקשת היא שהילד חי חיים שמבטאים בגידה של כל הסובב, וסופו שיבגוד גם הוא. השיר מביע התנצלות מראש על מותו של האדם, לאחר שחי כאוטומט קטלני. מסקנה זו מציעה תמונת עולם שהווייתו אינה אלא גיהנום.
עם זאת, בשיר חוזרת ונשנית פניה בבקשה לעזרתם של כוחות עליונים. כך מבטא השיר מתח בין המסקנה הפסימית הזו, בדבר גורלו של האדם והמעשים השליליים שיעשה בחייו, לבין התקווה לכך שיאזור מספיק כוח, ויקבל תמיכה מגורמים עליונים, לשם התנהגות מוסרית וראויה.
הר חלוץ

תולדות היישוב

היישוב נוסד בשנת 1985 על ידי גרעין עולים מארצות הברית בתמיכת התנועה הרפורמית והסוכנות היהודית. היישוב נועד להיות קהילה בהתפתחות מתמדת בעלת מאפיינים ייחודיים עם תפיסת עולם פלורליסטית.ביישוב פועלת תנועת הנוער העובד והלומד.

תרבות

בהר חלוץ פעילות חברתית ותרבותית מגוונת לכלל הקהילה, פעילויות והרצאות למבוגרים, מסיבות ואירועים משותפים בחגים. חברי היישוב נוהגים לחגוג את רוב החגים יחדיו. לעיתים נערכים אירועים ומסיבות בארגון ועדת תרבות או ביוזמה פרטית במועדון היישוב.. ביישוב קיימת פעילות ברוח התנועה הרפורמית אשר כל המעוניין מוזמן להצטרף אליה. פעילות זו כוללת קבלת שבת, תפילות, חוגי לימוד להישוב הקהילתי. הוא משתייך למועצה האזורית משגב וממוקם בגוש תפן על רכס ההרים מצפון לכרמיאל ודרומית לתפן ומעלות.בנוסף, ביישוב פועלת תנועת הנוער העובד והלומד בימי שלישי בשעות אחר הצהריים ומערבת את ילדי השכבות: ד' – יב'.

עסקים

ביישוב פועלים בעיקר עסקים קטנים ופרטיים כגון: בר, עיצוב פנים ועוד. עסקים אלה פועלים בבתים הפרטיים של התושבים או במבנים ציבוריים בתוך היישוב. בנוסף, קיימות גם מספר בקתות נופש בסגנון סקנדינבי.
מקדם פואסון

מקדם פואסון או יחס פואסון של חומר הוא גודל פיזיקלי חסר ממד המודד את עמידות החומר לעיוות, שערכו נע בדרך כלל בין 0.25 לבין 0.5.
לפלדות הערך של מקדם פואסון הוא בסביבות 0.3. מקדם פואסון כמו גם מודול האלסטיות של החומר משתנים עם שינוי הטמפרטורה של החומר.
מקדם פואסון מציג את המעוות הרוחבי כתוצאה מהמעוות האורכי. זאת לעומת מודול האלסטיות שהוא ביטוי לקפיציות של החומר. כאשר מבצעים מבחן מתיחה או מבחן לחיצה של דגם החומר, הדגם מתארך או מתקצר בהתאם למתיחה או הלחיצה. בחתך הרוחב של הדגם מתרחש מעוות בכוון הפוך ובשיעור שבין 25% עד 50% מהמעוות האורכי. היחס בין המעוות האורכי לבין המעוות הרוחבי הוא יחס פואסון או מקדם פואסון.
דב בן-מאיר

ביוגרפיה

בן-מאיר נולד בשם דב צוּקֶר בשנת 1927 בעיירה צ'יחוצ'ינק (Ciechocinek) שבפולין. הוא עלה לארץ ישראל בשנת 1935 ולמד בבית הספר התיכון החקלאי פרדס חנה. בשנת 1946 התגייס להכשרת הפלמ"ח בכפר גלעדי, ובאותה שנה החל בפעילות בתנועה המאוחדת והיה חבר ההנהגה הארצית שלה עד 1954. מטעם התנועה היה בין מייסדי קיבוץ מעין ברוך וחבר בו (1947–1953).
בוגר תואר ראשון בכלכלה ומדע המדינה באוניברסיטה העברית בירושלים, בן-מאיר שימש בין השנים 1954–1962 כמנהל שירות הפרסומים במשרד ראש הממשלה. לאחר מכן גברה פעילותו הציבורית, בהיותו מנכ"ל האגודה למלחמה בסרטן (1962–1967), מזכיר מפלגת העבודה במחוז תל אביב (1970–1976), חבר הוועדה המרכזת של ההסתדרות (1976–1982) ומזכיר מועצת הפועלים תל אביב-יפו (1976–1984).
במקביל, החל משנת 1981, כיהן כחבר הכנסת מטעם המערך. כהונתו נמשכה לאורך הכנסת העשירית והכנסת ה-11, בהן היה חבר ועדת העבודה והרווחה, ועדת העלייה והקליטה וועדת הפנים ואיכות הסביבה. בכנסת ה-11 שימש גם כסגן יושב ראש הכנסת. בשתי כהונותיו עמד בראש אגודת הידידות הפרלמנטרית ישראל–גרמניה. בשנים 1981–1989 כיהן כחבר מועצת העיר תל אביב-יפו ושימש בה סגן ראש העירייה (1981–1986) וממלא מקום ראש העירייה (1983–1989).
לאחר סיום תפקידיו בכנסת ובעירייה מונה בן-מאיר ליועצו של שר האוצר שמעון פרס. בתפקיד זה שימש כשנה ובמסגרתו היה אחראי לקידום הקשרים הכלכליים של ישראל עם מדינות דוברות גרמנית. לאחר מכן, משנת 1990, פנה למגזר הפרטי והיה ליועץ כלכלי לחברות גרמניות בפיתוח קשרים עסקיים עם ישראל, ירדן והרשות הפלסטינית.
זכה, בין היתר, בתארים "יקיר העיר תל אביב" ו"יקיר ההסתדרות".
בעיית תרמיל הגב

בעיית תרמיל הגב (באנגלית: Knapsack problem) היא בעיית מיטוב קומבינטורית הנחקרת בתחום מדעי המחשב. בבעיה זו נתונה קבוצת עצמים שלכל אחד מהם משקל ומחיר, ובנוסף נתון חסם על המשקל. המטרה היא למצוא אוסף של העצמים הנתונים שסכום משקליהם אינו עולה על החסם הנתון, ומחירו מרבי.
הבעיה נחשבת לבעיה חשובה במדעי המחשב בגלל הערך התאורטי שלה (הבעיה היא NP-שלמה), ועקב השימושים שלה בתחומים כגון הקצאת משאבים וקריפטוגרפיה.

הגדרת הבעיה

נתונים  עצמים ולכל עצם  נתונים מחירו  ומשקלו . לכל עצם  נסמן ב- את מספר העצמים מהחפץ שנכניס לתרמיל.
המטרה היא למקסם את הביטוי  (המחיר הכולל של העצמים בתרמיל) בכפוף לאילוץ  (משקלם הכולל של החפצים אינו עולה על החסם).
הגרסה הנפוצה והפשוטה ביותר היא בעיית תרמיל הגב הבינארי: בבעיה זו לכל חפץ יש עותק אחד בלבד ולכן  (כלומר, אם חפץ מסוים נכנס לתרמיל אזי יש רק אחד מסוגו בתרמיל).
בבעיית תרמיל הגב החסומה, לכל עצם  יש כמות  ומותר להכניס לתרמיל מספר עותקים של העצם: .
בבעיית תרמיל הגב הלא חסומה, מותר לקחת מספר עותקים בלתי מוגבל מכל עצם: .
נבחרת גביע דייוויס של שוודיה

נבחרת גביע דייוויס של שוודיה משחקת בבית 1 האירופאי האפריקני של גביע דייוויס העולמי השנתי
נבחרת הטניס של שוודיה זכתה שבע פעמים בגביע דייוויס (1975, 1984, 1985, 1987, 1994, 1997, 1998).
שוודיה משחקת בגביע דייוויס משנת 1925. נכון לשנת 2008 שיחקה מאז תחילת השתתפותה בגביע דייוויס 208 משחקים בינלאומיים, בהם ניצחה ב-142. אולף שמידט הוא השחקן בעל מספר ההשתתפויות הבינלאומיות הרב ביותר, 38 בסך הכול, והוא גם השחקן בעל מספר הניצחונות הגבוה במשחקים- 22.
כיום לנבחרת שוודיה 3 שחקנים ב-100 המדורגים הראשונים בעולם, על פי דירוג ה-ATP. שוודיה היא אחת הנבחרות היחידות שלא ירדו מעולם לבתים האזוריים.
בשנת 2012 אחרי 12 שנים רצופות בבית העולמי נשרה שוודיה לבית 1 האירופאי אפריקני של גביע הדייוויס לאחר הפסד לבלגיה
בשנת 2016 רשמה שוודיה את שיא השפל שלה לאחר שירדה לבית 2 אחרי הפסדים באותה שנה לרוסיה, הולנד וישראל.
בשנת 2017 שבה שוודיה לבית 1 לאחר ניצחונות על טונסיה, טורקיה וליטא.
בשנת 2018 חזה שוודיה לבית העולמי אחרי היעדרות של 6 שנים אחרי ניצחון חוץ על שווייץ 2-3.
שוודיה משחקת בצבעים צהוב וכחול. הדירוג הנוכחי של נבחרת שוודיה בדירוג נבחרות הגברים של גביע דיוויס, הוא המקום ה-15 בעולם, נכון ל-4 בפברואר 2019 - ירידה של מקום אחד לעומת דירוג קודם.
התכנסות חלשה (מרחב הילברט)

הגדרה

סדרת נקודות  במרחב הילברט H מתכנסת חלש ל־ אם לכל , . זוהי ההתכנסות בטופולוגיה החלשה. לעיתים התכנסות זו נרשמת באופן הבא:.

משפט בנך-סאקס

משפט בנך–סאקס מספק קשר נוסף בין התכנסות להתכנסות חלשה:
תהי  סדרה המתכנסת חלש ל־x אזי יש ל־x תת-סדרה המתכנסת בממוצע ל־x: .
הוכחה: בה"כ x=0. כמו כן מתכנסת חלש ולכן חסומה על ידי M. נגדיר את הסדרה  באופן הבא הבא:  וכן בהינתן  לכל j<k מתקיים מההתכנסות החלשה ש־ לכל j<k ולכן יש m כך ש־ לכל j<k. נבחר את  להיות ה־m הראשון המקיים זאת. מתקיים:  ונקבל את הדרוש.
הערה: למעשה המשפט נכון לכל מרחב בנך קמור במידה שווה (למשל מרחב כאשר ).
כאן חדשות

היסטוריה

חטיבת החדשות של תאגיד השידור הציבורי הוקמה במרץ 2015 ובראשיתה עמדה בראשה שלומית אברהם גלוברזון עד שבמרץ 2017 התמנה ברוך שי למנכ"ל החדשות של תאגיד השידור הציבורי. בעבר נקראה החטיבה "כאן ועכשיו" אך שם זה יצא משימוש כמה חודשים לאחר העלייה לאוויר.
התוכן המיוצר בחטיבה משודר באתר התאגיד ובעמודי הפייסבוק והטוויטר של כאן חדשות. להקמת החטיבה הוקצב תקציב של 160 מיליון ש"ח והוא כולל בתוכו את תקציב החטיבה הערבית ואת תקציב כאן רשת ב׳. התכנון היה שבחטיבה יעבדו כ-450 עיתונאים, כולל צלמים ואנשי הפקה (בהשוואה לכ-350 עובדים שמועסקים בחדשות 10, ובהיקף דומה בחברת החדשות של ערוץ 2).כיום עובדים בחדשות כ-600 אנשי הפקה ועיתונאים משני מוקדים: מודיעין ותל אביב.

פיצול תאגיד השידור הציבורי והקמת תאגיד החדשות

בפשרה בין ראש הממשלה נתניהו לשר האוצר כחלון, שהושגה במרץ 2017, הוסכם לבטל חטיבה זו, ולהקים במקומה חברת חדשות נפרדת, שתורכב ברובה מעובדי חטיבת החדשות של התאגיד, ושילוב מוגבר של עובדי רשות השידור. בעקבות עתירה שהוגשה נגד פיצול חטיבת החדשות, הקפיא בית המשפט העליון את הפיצול עד לקבלת החלטה בעניין. ביולי 2018 בוטל פיצול תאגיד השידור בעקבות זכיית ישראל באירוויזיון.

בטלוויזיה

בטלוויזיה משדרת כאן חדשות מבזקים בשעות הבוקר ואחר הצהריים בערוץ כאן 11, וכמו כן מפיקה שקופיות מזג אוויר במהלך הפסקות תשדירים, בדומה לשקופיות מזג האוויר המשודרות בערוצים המסחריים של שידורי קשת ורשת (בעבר בערוץ 2). בנוסף מפיקה החטיבה את התוכניות הבאות:

תוכניות בולטות

"הבוקר הזה" עם אריה גולן- א'-ה' 6:00-8:00 (ביום חמישי מגיש התוכנית הוא דב גילהר) 
"קלמן-ליברמן" עם קלמן ליבסקינד ואסף ליברמן- א-ד' 8:00-10:00 
"סדר יום" עם קרן נויבך- א'-ד' 10:00-12:00 
"בחצי היום" עם אסתי פרז- א'-ה' 12:00-14:00 (ביום חמישי מגישת התוכנית היא ליאת רגב) 
"השעה הבינלאומית" עם ערן סיקורל - א'-ד' 14:00-15:00 
"צבע הכסף" עם יאיר ויינרב- א'-ד' 16:00-17:00
"כאן הערב" עם רן בנימיני ויגאל גואטה- א'-ד' 17:00-19:00 (מדי פעם עם אמילי עמרוסי)
"ידקלסגל" עם ירון דקל ועמית סגל- ה' 8:00-10:00
"תמר אלמוג ומוטי גילת" עם תמר אלמוג ומוטי גילת- ה' 10:00-12:00 
"אמילי והפרופסור" עם אמילי עמרוסי ויובל אלבשן- ו' 8:00-10:00

ברדיו מפעילה חטיבת החדשות את תחנת הרדיו כאן ב', וכמו כן משדרת בכל שעה עגולה מבזק חדשות בכל תחנות הרדיו של קול ישראל.

בדיגיטל

חטיבת החדשות מפעילה אתר ואפליקציית חדשות שפעילים 24 שעות ביממה, דף פייסבוק, ערוץ יו טיוב, ערוץ אינסטגרם וחשבון טוויטר פעיל שמעביר דיווחים שוטפים 24 שעות ביממה.
כחלק מתפיסת הדיגיטל של התאגיד - כל מהדורות החטיבה מפורסמות בערוץ היו טיוב, וכתבות מגזין מפורסמות בערוצי הדיגיטל השונים של החטיבה. 
דסק הדיגיטל של חטיבת החדשות יוצר כתבות וסרטונים שמפורסמים ברשתות החברתיות.